༄༅། །གནས་བསང་བསྡུས་པ་འདོད་དགུ་དཔལ་སྟེར་བཞུགས། །
ན་མོ་གུ་རུ་དྷེ་ཝ་ཌཱཀྐི་ཡེ། བཟང་ཤིང་སྣ་ཚོགས་དང༌། ཕྱེ་མར་བསང་རྫས་བརྒྱ་རྩ་གཏབ་པ་འཛོམ་ན་རབ། མིན་
ཀྱང་འབྲུ་གཙང་ཇ་ཆང་འོ་ཕུད་བཅས་བཤམ་ལ། རཾ་ཡཾ་ཁཾ་གིས་བསྲེགས་སྦྱང་བཀྲུས། ཨོཾ་ཨཱཿཧཱུྃ་གིས་བྱིན་གྱིས་རླབས།
སྔགས་དྲུག་ཕྱག་དྲུག་གི་མཆོད་སྤྲིན་རྒྱ་ཆེར་སྤེལ་ལ། ཀྱེ། བཟང་ཤིང་སྣ་ཚོགས་དུད་སྤྲིན་མཁའ་ལ་
ཁྱབ། །རོ་བཅུད་ནུས་ལྡན་བཟའ་བཅའ་བཏུང་བ་དང༌། །གཟུགས་སྒྲ་དྲི་རོ་རེག་བྱ་ལ་
སོགས་པའི། །འདོད་ཡོན་མཆོད་སྤྲིན་ཀུན་བཟང་རྣམ་པར་ཐར། །རབ་འབྱམས་ཞིང་ཀུན་
ཁྱབ་པའི་བསང་མཆོད་ཀྱིས། །བརྒྱུད་གསུམ་རིག་འཛིན་རྒྱ་མཚོའི་ལྷ་ཚོགས་བསང་། །
རྒྱུད་སྡེ་དྲུག་གི་ཡི་དམ་ལྷ་ཚོགས་བསང་། །གནས་གསུམ་དཔའ་བོ་མཁའ་འགྲོའི་ལྷ་ཚོགས་
བསང༌། །བསོད་ནམས་ནོར་ལྷ་དམ་ཅན་ཆོས་སྐྱོང་བསང༌། །གསུང་གི་གནས་མཆོག་སོ་སོ་
རཥྚ་ཡི། །རྟ་མགྲིན་དཔའ་བོ་ཥོཎྜོ་ནི་སོགས་བསང༌། །རྩེ་འཛིན་གཡས་རི་དག་ལ་གནས
པ་དང༌། །མདུན་རྒྱབ་གཡས་གཡོན་རི་བྲག་ཆུ་ཤིང་ལ། །གཉུག་མར་གནས་པའི་ལྷ་ཀླུ་
བཙན་བདུད་དང་། །གནོད་སྦྱིན་ལ་སོགས་གནས་བདག་གཞི་བདག་བསང་། ཁྱད་པར་
སྨར་ཤོད་གོ་འཇོའི་ལྗོངས་ཉིད་ལ། །དབང་བསྒྱུར་ལྷ་ཆེན་རྡོ་རྗེ་ངང་དཀར་བསང་། །སྔོན་
ཚེ་རིག་འཛིན་བརྒྱུད་པའི་བཀའ་བསྒོས་བཞིན། །ཡུལ་འདིར་སད་སེར་བཙའ་ཐན་གནོད་
པ་བསྲུང༌། །མི་ནད་ཕྱུག་ནད་ལ་སོགས་ཞི་བ་དང༌། །གནས་སྐབས་རྫོགས་ལྡན་ལྟ་བུའི་
དཔལ་ལ་སྤྱོད། །མཉམ་མེད་ཤཱཀྱའི་རྒྱལ་པོའི་བསྟན་པ་ཆེ། །སྡེ་སྣོད་གསུམ་དང་བསླབ་
གསུམ་ལུང་རྟོགས་ཀྱི། །བསྟན་པ་ཉམས་མེད་དར་ཞིང་རྒྱས་པ་དང་། །ཁྱད་པར་སྔ་འགྱུར་
མདོ་སྒྱུ་སེམས་གསུམ་གྱི། །བཤད་དང་སྒྲུབ་པའི་སྡེ་ཆེན་གོང་འཕེལ་ཞིང༌། །དེར་འཛིན་
350

གནས་བསང་བསྡུས་པ་འདོད་དགུ་དཔལ་སྟེར།
བསྟན་འཛིན་སྐྱེས་བུའི་སྐུ་ཚེ་བརྟན། །དགེ་འདུན་འདུས་པའི་སྡེ་ཚོགས་རབ་རྒྱས་ནས། །
ཕན་བདེ་སྣང་བ་ས་གསུམ་ཁྱབ་གྱུར་ཅིག །
ཅེས་པའང་མཁས་གྲུབ་ཀརྨ་ཆགས་མེད་ཀྱིས་ལུང་བསྟན་པའི་རག་དགོན་རི་ཁྲོད་སཽའུ་རཏྣའི་གནས་བསང་ཉུང་ངུ་
ཞིག་བྲིས་ཞེས་མཆོག་སྤྲུལ་རིན་པོ་ཆེ་ཐུབ་བསྟན་བཤད་སྒྲུབ་རྒྱ་མཚོས་བཀའ་རྩལ་བཞིན་བཀྲ་ཤིས་ཟླ་བའི་ཡར་ཚེས་ལ་
བཀྲ་ཤིས་དུང་དཀར་སྒང་གི་ཡང་ཁྲོད་འོད་གསལ་ཕུན་ཚོགས་དགའ་ཚལ་ནས་འགྱུར་མེད་རྡོ་རྗེས་བྲིས་པ་བ
་བཀྲ་ཤིས་
དགེའོ།། །།
351

གངས་ཅན་རིག་བཅུད་ལས།
རག་མགོ་སྤྲུལ་སྐུའི་གསུང་འབུམ། ༼ཡ༽